กิเลนบุกพ่ายชัยนาทฯ 1-2 ศึกไทยลีก Update 22/09/2018 09:15 PM | SCG MUANGTHONG UNITED
กิเลนบุกพ่ายชัยนาทฯ 1-2 ศึกไทยลีก Update 22/09/2018 09:15 PM
“กิเลนผยอง” เอสซีจี เมืองทอง ยูไนเต็ด ต้องพบความปราชัยเป็นนัดที่สองติดต่อกัน หลังบุกไปพ่ายให้กับเจ้าถิ่น ชัยนาท ฮอร์นบิล 1-2 โดยทีมเยือนได้ประตูนำก่อนจาก สารัช อยู่เย็น นาทีที่ 36 ก่อนที่ “นกใหญ่พิฆาต” จะได้สองประตูช่วงท้ายเกมแซงชนะไปได้ ในศึกฟุตบอล โตโยต้า ไทยลีก 2018 ประจำสัปดาห์ที่ 31 ที่สนามเขาพลอง สเตเดี้ยม เมื่อช่วงค่ำที่ผ่านมา
ชัยนาท ฮอร์นบิล 2 – 1 เอสซีจี เมืองทอง ยูไนเต็ด
การแข่งขันฟุตบอลโตโยต้า ไทยลีก 2018 ประจำวันเสาร์ที่ 22 กันยายน 2561
ศึกฟุตบอล โตโยต้า ไทยลีก 2018 ประจำสัปดาห์ที่ 31 ที่สนามเขาพลอง สเตเดี้ยม เป็นการพบกันระหว่างเจ้าถิ่น ชัยนาท ฮอร์นบิล ทีมอันดับ 14 ของตาราง เปิดบ้านรับการมาเยือนของ เอสซีจี เมืองทอง ยูไนเต็ด ทีมอันดับ 3 ของตาราง โดยผลงานในลีกล่าสุดทั้งสองทีมทางฝั่ง “นกใหญ่พิฆาต” บุกไปพ่าย ราชบุรีฯ 1-2 ขณะที่ทีมเยือน “กิเลนผยอง” เปิดรังพ่าย บุรีรัมย์ฯ 0-3 ส่วนผลการแข่งขันในเลกแรกปรากฎว่า เอสซีจี เมืองทองฯ ชนะไป 2-0
เริ่มเกมมาได้ 2 นาทีแรก เจ้าถิ่นได้ทักทายก่อน จากจังหวะฟรีคิกหน้าเขตโทษของ เรียวทาโร่ คารุเบะ ที่วิ่งมาปั่นโค้งด้วยขวา แต่บอลยังข้ามคานออกหลังไป
นาทีที่ 12 ชัยนาท ฮอร์นบิล ได้โอกาสอีกหน เบอร์นาร์ด อองรี กระชากบอลเข้าเขตโทษฝั่งซ้าย ก่อนสับไกยิงด้วยขวา บอลพุ่งแรงหลุดกรอบออกไปไม่ไกล
เจ้าบ้าน ชัยนาท ฮอร์นบิล ได้ลุ้นอีกครั้ง นาทีที่ 22 ฉัตรชัย คุ้มพญา โยนบอลเข้าเขตโทษให้ ซินิม่า ปงโกลล์ ได้กระโดดขึ้นโขก แต่บอลยังลอยโด่งข้ามคานออกไป
นาทีที่ 25 โอกาสลุ้นของทีมเยือน เอสซีจี เมืองทองฯ วีระวุฒิ กาเหย็ม ได้บอลในกรอบเขตโทษ ก่อนไหลคืนให้ ศนุกรานต์ ถิ่นจอม วิ่งมายิงไม่จับ แต่บอลยังหลุดกรอบออกไป
นาทีที่ 33 ทีมเยือนเกือบได้ประตูออกนำ จากจังหวะหลุดเข้าเขตโทษของ ทริสตอง โด แต่บอลยังพุ่งติดบล็อก ธีรัตม์ นาคชำนาญ นายด่านเจ้าถิ่นออกหลังไป
“กิเลนผยอง” ได้ประตูออกนำ 1-0 นาทีที่ 36 แจ็คสัน โคเอลโญ่ ไหลทะลุช่องให้ สารัช อยู่เย็น หลุดเข้าเขตโทษ ก่อนแปบอลสวนตัว ธีรัตม์ นาคชำนาญ เข้าประตูไป ก่อนจบครึ่งแรกด้วยสกอร์นี้
กลับมาดวลกันต่อในครึ่งหลังนาทีเดียว ชัยนาท ฮอร์นบิล เกือบได้ประตูตีเสมอ จากบอลโยนยาวเข้าเขตโทษ เบอร์นาร์ด อองรี ได้เทกตัวขึ้นโขก แต่บอลยังหลุดเสาออกไป
นาทีที่ 55 เจ้าบ้านได้โอกาสลุ้นอีกครั้งเมื่อ สันติภาพ ราษฏร์นิยม ได้บอลหลุดเดี่ยวเข้าเขตโทษ แต่ยิงบอลไม่ผ่านมือ กัมพล ปฐมอรรฆย์กุล พุ่งเซฟไว้ได้อย่างยอดเยี่ยม
นาทีที่ 74 ทีมเยือนได้ลุ้นจากจังหวะโต้กลับเร็ว ชาริล ชัปปุยส์ ได้บอลหลุดเข้าเขตโทษ ก่อนชิพบอลด้วยขวาแต่ ธีรัตม์ นาคชำนาญ ยังพุ่งออกมาเซฟได้หวุดหวิด
เจ้าถิ่น ชัยนาท ฮอร์นบิล มาได้ลูกที่จุดโทษ นาทีที่ 76 แล้วเป็น ซินิม่า ปงโกลล์ รับหน้าที่สังหาร วิ่งมาแปด้วยขวา บอลพุ่งลอยโด่งข้ามคานออกไปไม่ได้ลุ้น
นาทีที่ 82 ชัยนาท ฮอร์นบิล มาได้ประตูตามตีเสมอ 1-1 เมื่อแนวรับทีมเยือนเคลียร์บอลมาเข้าทาง สันติภาพ ราษฏร์นิยม วิ่งมาแปเรียดหน้าเขตโทษ บอลพุ่งเสียบเสาเข้าไป
ช่วงทดเวลาบาดเจ็บเจ้าถิ่น ชัยนาท ฮอร์นบิล ได้ประตูพลิกขึ้นนำ 1-0 จากลูกเตะมุมทางฝั่งซ้ายเป็น ปริญญา อู่ตะเภา ที่ได้เทกตัวขึ้นโขก บอลพุ่งเข้าประตูไป ก่อนจบเกมด้วยสกอร์นี้
ชัยนาท ฮอร์นบิล : ธีรัตม์ นาคชำนาญ (GK), พรเทพ จันทร์ไข่, มาร์โค บัลลินี (กิตติภาพ อุปชาคำ น.76), ลักษณะ คำรื่น (ณัฐพล เทพอุทัย น.89), ปริญญา อู่ตะเภา, สันติภาพ ราษฏร์นิยม, เกียรติศักดิ์ เจียมอุดม, เรียวทาโร่ คารุเบะ, เบอร์นาร์ด อองรี, ซินิม่า ปงโกลล์, ฉัตรชัย คุ้มพญา (ธานัท จันทะยา น.57)
ใบเหลือง : ฉัตรชัย คุ้มพญา, กิตติภาพ อุปชาคำ
เอสซีจี เมืองทอง ยูไนเต็ด : กัมพล ปฐมอรรฆย์กุล (GK), วีระวุฒิ กาเหย็ม, อี โฮ, อดิศร พรมรักษ์ (ศฤงคาร พรมสุภะ น.78), ทริสตอง โด, วัฒนา พลายนุ่ม, ชาริล ชัปปุยส์ (ปรเมศย์ อาจวิไล น.89), สารัช อยู่เย็น, ศนุกรานต์ ถิ่นจอม (อดิศักดิ์ ไกรษร น.60), เฮแบร์ตี้ แฟร์นานเดส, แจ็คสัน โคเอลโญ่
ใบเหลือง : วัฒนา พลายนุ่ม, ศนุกรานต์ ถิ่นจอม, ทริสตอง โด, สารัช อยู่เย็น